|  |
| --- |
| **РЕПУБЛИКА СРБИЈА**  **ОПШТИНА РАЧА** |
| **СКУПШТИНА ОПШТИНЕ РАЧА** |
| **Број: 06-37/2025-I-01**  **Дана: 23.05.2025. године**  **Рача** |

**З А П И С Н И К**

**са 17. седнице Скупштине општине Рача**

**одржане дана 23.05.2025. године**

**Председник Скупштине општине Рача, Ненад Савковић:** Добар дан поштовани одборници, грађани. Отварам 17. седницу Скупштине општине Рача која се одржава дана 23.05.2025. године, сa почетком у 10:00 часова.Oбавештавам Вас да електронски систем још увек није у функцији тако да ће се у складу са чланом 118. став 3. Пословника о раду Скупштине општине Рача кворум утврдити прозивком одборника и да ће се у складу са чланом 151. став 4. Пословника о раду Скупштине општине Рача на данашњој седници гласати дизањем руке на начин одређен пословником. Позивам секретара СО Рача да прозове како бисмо утврдили кворум.

**Секретар Скупштине општине Рача, Марија Стевановић:** Горан Јевтић није присутан, Ненад Савковић присутан, Тамара Живуловић није присутна, Зорица Милошевић присутна, Горан Деспотовић присутан, Срђан Марковић присутан, Дејан Живковић присутан, Снежана Марковић није присутна,Светлана Обрадовић присутна, Миладин Дугић присутан, Радослава Нешић присутна, Љубиша Стефановић присутан, Славиша Сретеновић присутан, Гордана Милићевић присутна, Аница Благојевић није присутна, Марија Тодоровић присутна, Радослав Рафаиловић није присутан, Бранислав Милутиновић присутан, Слађана Срећковић присутна, Петар Миладиновић присутан, Иван Станојевић присутан, Горан Миленовић присутан, Радослав Радојичић није присутан, Зоран Владисављевић није присутан, Дијана Гарабиновић Спасић присутна и Драган Матић присутан. Деветнаест.

**Председник Скупштине општине Рача, Ненад Савковић:** **Констатујем да седници присутвује 19 одборника, тако да имамо кворум за пуноправан рад и одлучивање.**

**Председник Скупштине општине Рача, Ненад Савковић:** У материјалу за ову седницу су Вам достављени записници са претходне 15. и 16. седнице Скупштине општине Рача. Да ли има примедби на записник са 15. седнице СО Рача? Уколико не, стављам на гласање да усвојимо овај записник. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је записник са 15. седнице усвојен са 18 гласова ''за'', није било ''против'' и није било ''уздржаних''. Председник Скупштине општине Рача, Ненад Савковић:**Да ли има примедби на записник са 16. седнице СО Рача која је одржана по хитном поступку дана 26.02.2025.год. Уколико нема, стављам на гласање записник са 16. седнице. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је записник са 16. седнице СО Рача усвојен са 18 гласова ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** У материјалу за данашњу седницу Вам је достављен предложени дневни ред. У складу са Пословником о раду Скупштине општине Рача, на адресу Скупштине, стигао је један Предлог за допуну дневног

реда за седницу Скупштине општине, која је заказана за данас. Предлог је заведен под бројем 021-155/2025-I-01 од 23.05.2025. године и исти је доставила одборник Скупштине општине Рача Светлана Обрадовић. Прочитаћу Вам сада предлог за допуну предложеног дневног реда за 17. седницу Скупштине општине Рача, заказану за 23.05.2025. године: „На основу члана 113. ставова 1. и 2. Пословника о раду Скупштине општине Рача, предлажем допуну предложеног дневног реда за 17. седницу Скупштине општине Рача, заказану за 23.05.2025. године, тако да се дневни ред допуни са следећом тачком дневног реда и то: 1. Разматрање Извештаја о раду Месне заједнице Бошњане за 2024. годину. Одборник у Скупштини општине Рача. Светлана Обрадовић.“

**Председник Скупштине општине Рача, Ненад Савковић:** До почетка ове седнице, у складу са Пословником, није било више предлога за измену и допуну дневног реда.Тако да стављам на гласање овај предлог за допуну дневног реда, тј. предлог да се као тачка дневног реда уврсти: Разматрање Извештаја о раду Месне заједнице Бошњане за 2024. годину. Ко је за да овај предлог буде усвојен? Против? Уздржаних? Нема.

**Председник Скупштине општине Рача, Ненад Савковић: Констатујем да је предлог усвојен са 18 гласова ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** Сада ће Вам Секретар Скупштине прочитати предложени дневни ред, значи са предложенoм и усвојенoм допуном.

**Секретар Скупштине општине Рача, Марија Стевановић:**

ДНЕВНИ РЕД

1. Разматрање предлога Одлуке о првом ребалансу буџета општине Рача за 2025. годину;
2. Разматрање предлога Одлуке о екстерној ревизији завршног рачуна буџета општине Рача за 2024. годину;
3. Разматрање предлога Одлуке о не давању сагласности ФЦЦ „ВРБАК“ д.о.о., Лапово, на Одлуку о повећању цена услуга сакупљања отпада на територији општине Рача број 4-175-2, од 17.12.2024. године;
4. Разматрање предлога Одлуке о покретању поступка отуђења непокретности из јавне својине општине Рача, путем прикупљања писмених понуда, и то кп.бр. 368/3 К.О. Адровац;
5. Разматрање Извештаја о раду Општинског већа општине Рача за период од 01.07.2024. до 31.12.2024. године;
6. Разматрање предлога Одлуке о давању сагласности на Статут о изменама и допунама Статута Месне заједнице Борци број 11/2025, од 30.03.2025. године;
7. Разматрање предлога Одлуке о давању сагласности на Статут о изменама и допунама Статута Месне заједнице Бошњане број 7/2025, од 01.04.2025. године;
8. Разматрање предлога Одлуке о давању сагласности на Статут о изменама и допунама Статута Месне заједнице Доња Рача број 8/2025, од 07.04.2025. године;
9. Разматрање предлога Одлуке о давању сагласности на Статут о изменама и допунама Статута Месне заједнице Доње Јарушице број 11/2025, од 24.03.2025. године;
10. Разматрање предлога Одлуке о давању сагласности на Статут о изменама и допунама Статута Месне заједнице Ђурђево број 6/2025, од 22.03.2025. године;
11. Разматрање предлога Одлуке о давању сагласности на Статут о изменама и допунама Статута Месне заједнице Поповић број 9/2025, од 07.04.2025. године;
12. Разматрање предлога Одлуке о давању сагласности на Статут о изменама и допунама Статута Месне заједнице Сепци број 7/2025, од 23.03.2025. године;
13. Разматрање предлога Одлуке о давању сагласности на Статут о изменама и допунама Статута Месне заједнице Трска број 8/2025, од 01.04.2025. године;
14. Разматрање предлога Одлуке о давању сагласности на Статут о изменама и допунама Статута Месне заједнице Вишевац број 8/2025, од 12.03.2025. године;
15. Разматрање предлога Годишњег програма заштите, уређења и коришћења пољопривредног земљишта за општину Рача, за 2025. годину;
16. Разматрање предлога Оперативног плана за одбрану од поплава за воде II реда на територији општине Рача, за 2025. годину;
17. Разматрање предлога Одлуке о давању сагласности на другу измену Посебног програма коришћења субвенција из буџета општине Рача, за 2025. годину, Јавног комуналног предузећа „Рача“, Рача, број 118, од 30.04.2025. године;
18. Разматрање Извештаја о раду Месне заједнице Бошњане за 2024. годину.
19. Разно.

**Председник Скупштине општине Рача, Ненад Савковић:** Хвала. Стављам на гласање дневни ред. Ко је за овакав дневни ред у целини? Против? Уздржаних? Нема.

**Председник Скупштине општине Рача, Ненад Савковић:** **Констатујем да је дневни ред усвојен са 18 гласова ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** Прелазимо на рад по тачкама дневног реда.

**ТАЧКА 1: Разматрање предлога Одлуке о првом ребалансу буџета општине Рача за 2025. годину;**

**Председник Скупштине општине Рача, Ненад Савковић:** Председник општине Бранко Радосављевић жели да се обрати Скупштини. Изволи Бранко.

**Председник општине Рача, Бранко Радосављевић:** Добар дан свима. Поштовано председништво, поштовани одборници и грађани који су присутни. Ево у име предлагача, ја бих ако није проблем и овај да не излазим поново, прва тачка јесте ребаланс и јесте нам некако данас најважнија, али следећа је и ово што се тиче одлуке о не давању сагласности на повећање цена одвожења комуналног отпада па ћу и о томе нешто мало на крају тако да будем за прву и другу тачку ја известилац.

**Председник Скупштине општине Рача, Ненад Савковић:**Трећу.

**Председник општине Рача, Бранко Радосављевић:**Као што сте могли да видите, у материјалу сте добили коначну верзију првог ребаланса буџета за 2025. годину. Такав предлог какав сте добили плод је да кажем можда и хајде вишемесечног разматрања шта и како и где смо успели да начинимо уштеде и како расподелити одређена средства. Петнаест дана је по закону трајала јавна расправа. На наш првобитни предлог није било примедби грађана тако да је таква верзија и усвојена од стране већа и Вама достављена. Уколико буде неких питања о детаљима ту је шеф буџета Снежана Маџић, а ја ћу се само осврнути на пар кључних ставки које су допринеле томе да се буџет, да кажем планирани буџет, увећа иако имамо извесно умањење планираних прихода по основу умањења плана прихода од пореза на имовну грађана. Међутим, без обзира на то ово је први ребаланс буџета. Неки пресек ћемо имати у септембру зависно од тога каква буде била реализација. Морамо да сада, односно позивам Вас да на данашњој седници усвојите овакав предлог ребаланса да би смо кренули са реализацијом одређених мера које морају хитно да крену. Првенствено мислим на мере подршке пољопривреди, а у оквиру њих и уређење атарских путева које је неопходно да почне што пре. Мислим да смо сви сагласни око тога да је непходно вратити одређене мере које смо имали у ранијем периоду што се тиче подршке пољопривреди као и уређење тих одређених атарских путева. Мала повећања су учињена и у области спорта. Дакле, наши су одређени клубови заиста постигли велики успех, придружио се и фудбалски клуб „Карађорђе“ који је сада да кажем нови захтев за спорт, што он свакако није ни захтев, и за спорт је такође улагање и драго ми је да се тај клуб вратио у такмичење и да из сезоне у сезону прелази у већи ранг и да му вратимо до стогодишњице клуба стару славу какву заслужује. Заиста ћемо се посветити и томе. Поред тога имамо као што сте могли да видите значи ту је једно извесно повећање. Мислим да заиста није тај буџет од седам милиона за спорт заиста није довољан, али просто знате и сами наш укупни буџет није довољно велики да би смо могли на прави начин да помогнемо и клубове као што је на пример „Зекас“ који је ево већ клуб српског ранга и заиста за овако малу општину нам је понос. То ће нам вероватно

ускоро бити и „Карађорђе“ и драго ми је. То повећање смо да кажем на већу, на предлог већника за спорт сви стварно радо прихватили. Што се тиче пољопривреде подељено ће бити у два сегмента. Ту је највеће повећање, тридесет милиона динара. Петнаест милиона динара директне субвенције за мере подршке руралном развоју, подршка задругарству и петнаест милиона посебно за уређење атарских путева. Реализација овог програма би требало да крене одмах након усвајања овог буџета, а како сам обавештен од служби прва комисија фонда за пољопривреду, односно како се већ тачно зове немојте ми то замерити, прва комисија која ће се бавити прављењем програма за доделу тих средстава биће већ у понедељaк. Tако да Скупштину ће свакако комисија извештавати о напретку тога и кад буду били први конкурси молићу Вас да се заиста озбиљно укључите у то, да обавестите грађане и да стварно те мере које будемо донели буду и обнародоване и да нам се не деси да овај чујемо приче како је то знао неки мали круг људи или шта ја већ знам шта се све дешавало. Обично то, имали смо већ прилику и расправе пуно око подношења штета од поплава где крену приче како је то знао јако мали круг људи, а онда схватимо да су људи знали, а да просто нису поднели због искуства да се није то раније признавало. И да, одмах да знате да скратимо приче што се тиче ове недавне наше штете од града, комисија наша је хитно изашла на терен. Прелиминарни извештај имамо. У понедељак се усваја на Већу и шаљемо га одмах министарству. Да ли Министарство пољопривреде планира и има неке мере које би могле да буду помоћ поред тога што већ има. Раније је увек био одговор да што се тиче тих елементарних непогода Министарство већ има програм мера за повраћај код осигурања усева. Ми ћемо свакако обавестити министарство о насталој штети у четири месне заједнице у којима смо имали са надом да тога неће више бити. Морам да кажем да је противградна одбрана одрадила и да су били потпуно опремљени и није било недостатка ракета нити пријава да нису могли да дејствују зато што је био неки застој. Мало сам проширио причу, али све је то опет свакако везано за пољопривреду, то је оно што нас у овом тренутку највише и занима. Можете да видите да за нека улагања у инфраструктуру у овом тренутку немамо предвиђена средства. Просто се ослањамо на конкурсе и средства која иду са виших нивоа власти, са разних министарстава. Спремамо пројектну документацију и увек и на сваки конкурс конкуришемо и пробамо да средства за побољшање инфраструктуре и добијемо. Радови на школама као што сте могли да већ видите су у завршној фази што се тиче Ђурђева и Крчмара. Имали смо тај неки проблем у Саранову о коме сте већ могли да и видите и чујете све. Одређене су процедуре законске покренуте и надамо се брзом решењу и исходу свих тих наших да кажем и апела и пријави и свега да се прво пронађу одговорни и санкционишу, а друго да се... Инсистирали смо, иначе то морам да обавестм све одборнике, инсистирали смо на томе да се у школи у Саранову где је дошло до пада плафона у једној учионици сви плафони у целој згради демонтирају, провере поново чврстине плафона и да се адекватан плафон уради поново под константним надзором.

**Одборница, Дијана Гарабиновић Спасић:** О чијем трошку само то да питам?

**Председник општине Рача, Бранко Радосављевић:**О трошку извођача зато што се ради о радовима који су у гаранцији радови су недавно завршени. То је јасно и ми смо већ активирали паралелно са овим. Активирали смо ту гаранцију зато што су радови у гарантном року. Невезано за то, кажем тражимо и одговорност за учињене пропусте који су могли, видели сте и сами, да заиста изазову велику несрећу. Дакле, ако има неких питања било за мене, било за шефа буџета само реците у вези буџета. Позивам одборнике да овакав ребаланс и усвоје. И наравно, као и до сада, трудићемо се да се, све сте позиције могли да видите, заиста је расчлањен. Трудићемо се да свака позиција, не трудићемо се него то је обавеза, да се свака позиција поштује и да сав новац који је ту опредељен, а то кажем сви ћемо заједно радити. Ако је опредељено за пољопривреду петнаест милиона заиста ћемо се трудити да се тих петнаест милиона и уложи у пољопривреду. Невезано за путеве, то ће већ показати на терену колике су потребе за радовима на атарским путевима ту је посебно петнаест милиона. Што се тиче друге тачке дневног реда, односно треће, извињавам се, да прва и трећа. Преумио сам да је друга, то је одлука о екстерној ревизији буџета, то је већ свакако текућа ствар. Дакле, што се тиче треће тачке то је предлог одлуке о не давању сагласности ФЦЦ „ВРБАК“ д.о.о., Лапово, на Одлуку о повећању цена услуга сакупљања отпада на територији општине Рача. Да. Општинско веће је одбило да одобри тражено повећање цена за прикупљање отпада на териоторији општине Рача из разлога што смо заиста имали одређене проблеме првенствено у прикупљању отпада. То се сада делимично превазишло. Добили смо један одеђен број контејнера додатних и чешће је скупљање. Могли сте да видите да је сакупљање мало боље. Свакако је овај, у току су и даље разговори о томе шта ФЦЦ „Врбак“ може додатно да понуди. Отворили смо и питање рециклаже и довожења контејнера који би омогућили раздвајање отпада од кога би могло да се део повећања цене које они траже њима рефинансира, односно да грађани самим тим што би били савесни и одвајали амбалажу могу да избегну додатно повећање цене сакупљања отпада и одлагања обзиром да смо ми по кровном уговору, подсећам Вас, који је јако давно потписан и који је обавезујући за све нас имамо обавезу да усклађујемо цену на њихов захтев у складу са растом цена на мало или инфлације, ел тако, цене на мало. Добро сам рекао. За сада смо то одбили, као и предлог док не спроведемо, ово Вам сада по први пут кажем, могли сте да видите на сајту па се покренула полемика њихов предлог обавезно стоји петнаест дана на сајту. Они су у оквиру тог предлога за повећање цена предложили и проширења на одређене месне заједнице које су у близини Раче. То је такође одбијено док ми не спроведемо одређену јавну расправу у месним заједницама и дођемо до решења и модела који би био прихватљив за наше мештане. Цена је заиста била морам да кажем прихватљива. Радило се, многи су тумачили да се ради о цени по члану, а заправо за те сеоске месне заједнице се радило о цени од по неких 500 динара по домаћинству месечно. Међутим, свакако нисмо имали времена да спроведемо јавну расправу и разговор са нашим мештанима тако да смо за сада и то одбили док не прођемо све месне заједнице и са људима, да ли на зборовима, да ли на саветима или кад год буде било потребно попричамо о моделу који би био најприхватљивији и за нас. Имамо слику Доње Раче где године су прошле док се то усталило и уредило на одређен начин. Мислим да за остале месне заједнице заиста морамо да поведемо рачуна сада код прихватања тог проширења да првенствено грађани буду задовољни а не фирме које прикупљају отпад. Јасно је да то морамо, схватате и сами. Видите да су дивље депоније на сваком кораку и да људи заиста просто принуђени су да то бацају на такве дивље депоније. Они који су ближе Рачи, а савесни, лепо довезу тај отпад у Рачу и онда ван капацитета наших контејнера се у неким тренуцима као што буде петак сад обично деси да то буде препуњено, једна ружна слика. Овде, ја разумем и ове сакупљаче заиста они Рачу имају са једним бројем становника, а вероватно сва ова села која су они сада покушали сада да укључе гравитирају и одређеним делом користе услуге и контејнере који су већ у Рачи. Но добро, о томе ћемо радити сада. Дакле, радићемо и на томе да се то уреди и само да Вас још обавестим о једној ствари при крају је припрема документације за расписивање тендера за реконструкцију комплетног водовода у Рачи. Што се тиче нас ми смо, чека се издавање још једне дозволе или потврде ја мислим за неки мернорегулациони систем који мора да буде саставни део тога и очекујем да ускоро Министарство за јавна улагања и распише ту набавку која би требала да нам донесе заиста нешто врло корисно за саму варош Рачу. До сада сам причао заиста већином о селима и о пољопривреди. За саму варош Рачу јесте тренутно стабилно водоснабдевање. Имали смо прилике да прошле године када је била велика суша једини будемо без рестрикција, али сада постоји могућност да се кроз ову реконструкцију прво избегну и избаце све азбестне цеви и да се губици који су заиста велики на мрежи смање у том случају добијамо прилику да одређене месне заједнице које имају ове проблеме са водоснабдевањем као што су Вучић, Вишевац и Мирашевац који се наслањају на Рачу добију прилику да се и они прикључе на ову мрежу. О томе више када крене реконструкција и када видимо шта су заиста могућности за прикључење односно када тај мернорегулациони систем буде рекао колике су нам уштеде и шта су капацитети које водовод може да испуни. Ево, ја не бих више и нећу се више ни јављати осим ако нема неких питања. Позивам Вас, кажем да гласате. Хвала вам на стрпљењу. Мало сам одужио што каже Председник. Ако има неких питања ту сам.

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Отварам расправу. Да ли има пријављених дискутаната? Предност има представник одборничке групе Бранислав Милутиновић. За њим Зорица Милошевић.

**Одборник, Бранислав Милутиновић:** Поштовано председништво, даме и господо одборници, поштовани грађани општине Рача. Јавио сам се за реч, ја због записника, зато што уназад пар месеци имали смо на улици записнике где нико ништа не коментарише. Ја хоћу да Вас упозорим одборнике да гласају за овај ребаланс буџета. Хоћу Председнику да кажем, Предедниче могли сте да разговарате и пре пар месеци и да немамо онолку медијску хајку, јер боље је и више дана разговарати него пар дана протествовати или ратовати, мислим сви ови људи који су дошли овде што се тиче пољопривреде имају своје послове и нико није дошао да мења нас овде из не знам ког разлога. Значи то смо могли да завршимо и тада, али се надам да ово што сте сад обећали, знам да имате новац на рачуну, да ћете то врло брзо да реализујете и да ћемо да уђемо у неке нормалне токове функционисања. Оптужен сам тамо да ја саботирам те разговоре, да ето ја нешто нећу да подржим. Ја сам позвао сад одборнике и поново Вас позивам да гласате за ово. Председник је причао о неким пројектима које ћемо да реализујемо у наредном периоду што се тиче ребаланса. Није споменуо неких три милиона динара које смо издвојили да се провери безбедност свих објеката од јавног значаја, значи стручне комисије, као што ради то град Крагујевац, значи и који су реконструисани и који нису, који су у јавној употреби што је веома битно за безбедност и деце и грађана на сваком месту. Што се тиче пољопривреде да се вратим поново противградна служба код нас ради, али ја морам да приметим, можда ме демантујете овде имам информације са терена да наше три противградне станице немају стрелце. Ради се о Мирашевцу, Вишевцу и Доњој Рачи. Што се тиче Вишевца имам дојаву да је пут проблем, значи да је у катастру да не могу да дођу људи трактором. Тако да има стрелаца заинтересованих, а да не могу да дођу до противградне станице. А што се тиче Доње Раче и Мирашевца мислим да би требали да се потрудимо и што се мене лично тиче ја сам за то да се стрелцима повећа надокнада. Нека дејствују колко год могу, одбраниће барем нешто јер ово што се задње десило када је страдао део Сепаца и Бошњана тамо Плана и Паланка то нас не може нико да убеди да то није могло да се спречи јер облак који је дошао дошао је од стране Београда са североистока. Није дошао из Босне. То је прича која може да пије воду Крупањ, Ваљево и тај део тамо кад се облак градности створи тамо у Босни која нема противградну заштиту онда се деси да и наши стрелци који делују са територије Србије не могу ништа да ураде. Али територија која обухвата градоносне облаке на територији где ми можемо ја сам за то да се то попуни са стрелцима, да их нађемо и да ако треба да им дамо већу надокнаду није никакав проблем. Такође сам тражио на Савету за буџет и финансије да се максимално посвети пажња вртићу и основној школи из разлога што васпитачи чувају нашу децу осам сати, не једно него по дест двадесет у групи. Ја апсолутно не желим да неко ко има моћ да утиче на било какву одлуку ево што се тиче тог буџета Председниче овај Ви знате да ми никад нисмо правили проблем. Могли сте да ставите тачку гласања да одборници гласају после овога да буду обешени нико није постављао питање. Значи молим Вас узмите у обзир сваки следећи пут ту могућност да наши малишани буду безбедни. Ево ту је већник Домановић који је својевремено био в.д.директора за путеве. Он је код првог спорног постављања питања за канале пустио меницу извођачу радова, ја мислим да је тај и банкротирао. Мислим, трепео је и он разумете притиске овако, али није имао проблем разумете да то реши као неко ко је био на том месту које одговорно одрадио тај посао. Тако да што се тиче пада плафона у школи у Саранову Председниче поднели сте пријаву НН лицу. Нема потребе НН лицу, поднесите пријаву извођачу и надзору, а они нека траже тамо да ли су виле играле жикино коло тамо или је неко скако око зграде да падне плафон. Значи извођач радова, надзор. Они су имали довољно новца и довољно времена да одраде посао. Нико им није спорио ништа и довели су нас у незгодну ситуацију да сада где год се кренете и окренете овај треба да страхујете да ли је нешто одрађено како треба или није. Ја ово говорим из разлога зато што је овде дошло много добрих пројеката који ће пасти у заборав из

разлога што ће пар инцидентних ситација нас довести до тога да ето сви будемо ми ту криминалци ни криви ни дужни разумете. Из тог разлога сам Вам рекао лепо је то што сте поднели пријаву, али не НН лицу него извођачу и надзору, а они нека траже НН лице да ли је неко улазио кроз прозор, да ли је играо око дома, да ли је скакао по тавану, то је његов проблем. Нека докаже. Није никакав проблем, имате меницу, врло се то брзо и ефикасно ради, али мора да постоји одговорност. Значи не постоји варијанта да тамо ето могао је неко нешто, мислим људи замислите сад седимо сви овде и падне, видите ово погледајте сад ви ову. Па не, али мислим шта.

**Председник Скупштине општине Рача, Ненад Савковић:** Бане време, Бане.

**Одборник, Бранислав Милутиновић:** Из тог разлога...

**Председник Скупштине општине Рача, Ненад Савковић:** Има доста тачака дневног реда, скрати мало.

**Одборник, Бранислав Милутиновић:** Из тог разлога...Председниче ако журите овај направите паузу.

**Председник Скупштине општине Рача, Ненад Савковић:** Не журим него има време ограничено.

**Одборник, Бранислав Милутиновић:**Из тог разлога Вас позивам да гласате за ребаланс буџета и да Председниче то што сте сада обећали молим Вас то реализујте у што скоријем року, у најбржем могућем року и да то што је добро медијски прикажете разумете. Немате разлога да се стидите нечега ако је то добро и немате потребе да прикривате, да се кријете јер ми никоме овде ништа нисмо лоше урадили. Буџет општине Раче је буџет свих грађана тако да ми се трудимо да то распоредимо на што је могуће прикладнији начин да сви имају користи грађани који живе на територији општине. Хвала Вам.

**Председник Скупштине општине Рача, Ненад Савковић:** Хвала Браниславу Милутиновићу. За реч се јавила Зорица Милошевић. Изволи, изађи.

**Одборница, Зорица Милошевић:** Добар дан свима. Ја се нисам јавила да вршим неки терор што би рекли наши грађани него сам се јавила у вези тачке дневног реда број три где за ФЦЦ „Врбак“ предлажем и дајем подршку пуну Председнику, али што се тиче саме Раче морате мало да бринете и за грађане општине Рача јер рачани плаћају по члану домаћинства па ту нека реална цена. Људи који имају шест чланова плаћају много више. Значи да се ту нађе нека реална цена за саму Рачу. Ето, толико од мене. Иначе подржаћу све тачке дневног реда.

**Председник Скупштине општине Рача, Ненад Савковић:** Хвала Зорице. Да ли још неко жели реч поводом прве тачке дневног реда? Уколико нема, стављам на гласање овај предлог. Ко је за усвајање овог предлога? Против? Уздржаних? Нема.

**Председник Скупштине општине Рача, Ненад Савковић:** **Констатујем да је Предлог усвојен са 17 гласова „ЗА“, није било „против“ и није било „уздржаних“.**

**ТАЧКА 2: Разматрање предлога Одлуке о екстерној ревизији завршног рачуна буџета општине Рача за 2024. годину;**

**Председник Скупштине општине Рача, Ненад Савковић:** Известилац Снежана Маџић. Укратко.

**Известилац, Снежана Маџић:** Добар дан Председниче, одборници. Хвала. Добили смо обавештење од стране Државне ревизорске институције да нисмо ове године предмет контроле завршног рачуна тако да смо у обавези по члану Закона о буџету да морамо да ангажујемо екстерну ревизију која мора да изврши комплетну анализу значи проверу нашег буџет за 2024. годину. Тако да морамо да донесемо одлуку. Хвала.

**Председник Скупштине општине Рача, Ненад Савковић:** Хвала Снежана. Отварам расправу. Да ли има пријављених за реч? Уколико нема, стављам на гласање овај предлог. Ко је за усвајање предлога? Против? Уздржаних? Нема.

**Председник Скупштине општине Рача, Ненад Савковић:** **Предлог је усвојен са 17 гласова „ЗА“, није било „против“ и није било „уздржаних“.**

**ТАЧКА 3: Разматрање предлога Одлуке о не давању сагласности ФЦЦ „ВРБАК“ д.о.о., Лапово, на Одлуку о повећању цена услуга сакупљања отпада на територији општине Рача број 4-175-2, од 17.12.2024. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Чули сте у извештају и Председника и после у образлагању прве тачке о чему се ради. Отварам расправу. Да ли има пријављених за реч? Уколико нема, стављам на гласање овај предлог. Ко је за усвајање овог предлога? Против? Уздржаних? Нема.

**Председник Скупштине општине Рача, Ненад Савковић: Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 4: Разматрање предлога Одлуке о покретању поступка отуђења непокретности из јавне својине општине Рача, путем прикупљања писмених понуда, и то кп.бр. 368/3 К.О. Адровац;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта, Савет за буџет и финансије и Савет за урбанизам, стамбено-комуналне делатности и заштиту животне средине разматрали су и усвојили овај предлог. Известилац по овој тачки је Горан Максовић, заменик Начелника Општинске управе. **Известилац, Горан Максовић, заменик Начелника Општинске управе:** Поштовани одборници, као што сте из материјала упознати овом одлуком се покреће поступак за отуђене непокретности из својине општине Рача, и то конкретно катастарска парцела 368/3 К.О. Адровац која се налази у улици Опленачкој број 21, у површини од 6 ари и 23 метара квадратна и која се у оквиру Плана генералне регулације градског насеља Рача по намени земљишта предствља грађевинско земљиште за остале намене- породично становање и налази се у другој зони породичног урбаног становања, а која се налази у јавној својини општине Рача са целином. Даље сте из материјала упознати да ће комисија овај поступак спровести путем прикупљања писмених понуда понуђача. Позивам одборнике да гласају за усвајање ове одлуке.

**Председник Скупштине општине Рача, Ненад Савковић:** Хвала Начелниче. Отварам расправу. Да ли има пријављених дискутаната? Уколико нема, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је предлог усвојен са 15 гласова „ЗА“, није било „против“ и није било „уздржаних“.**

**ТАЧКА 5: Разматрање Извештаја о раду Општинског већа општине Рача за период од 01.07.2024. до 31.12.2024. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта разматрала је и усвојила овај предлог. У обавези су да, Општинско веће подноси извештај о претходном периоду. Видели сте у материјалу. Да ли Председник жели нешто? Уколико има питања одговориће. Отварамо расправу. Комисија за статутарна питања, организацију и нормативна акта разматрала је и усвојила овај предлог. Отварамо расправу. Да ли има пријављених за реч? Уколико не, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је предлог усвојен са 15 гласова „ЗА“, није било „против“ и није било „уздржаних“.**

**ТАЧКА 6: Разматрање предлога Одлуке о давању сагласности на Статут о изменама и допунама Статута Месне заједнице Борци број 11/2025, од 30.03.2025. године;**

**Председник Скупштине општине Рача, Ненад Савковић:** Шеста тачка до петнаесте тачке је разматрање предлога Одлуке о давању сагласности на Статут о изменама и допунама Статута Месне заједнице. Што се тиче свих ових тачака које се односе на разматрање предлога Одлука о давању сагласности на Статутe о изменама и допунама Статута Месних заједница, Месне заједнице су биле у обавези да у скалду са Одлуком о измени одлуке о месним заједницама број 020-5/2025-I -01 од 11.02.2025. године ускладе своје статуте са истом и да смање број чланова савета, тако да су они поступили у складу са донетом одлуко СО Рача. Комисија за статутарна питања, организацију и нормативна акта разматрала је и усвојила овај предлог. Конкретно, шеста тачка је за Месну заједницу Борци. Да ли се неко јавља за реч? Уколико нема дискутаната, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Предлог је усвојен са 15 гласова „ЗА“, није било „против“ и није било „уздржаних.**

**ТАЧКА 7: Разматрање предлога Одлуке о давању сагласности на Статут о изменама и допунама Статута Месне заједнице Бошњане број 7/2025, од 01.04.2025. године;**

**Председник Скупштине општине Рача, Ненад Савковић:** Месна заједница Бошњане. Да ли има неко да жели реч? Уколико не, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић: Предлог усвојен са 15 гласова „ЗА“, није било „против“ и није било „уздржаних.**

**ТАЧКА 8: Разматрање предлога Одлуке о давању сагласности на Статут о изменама и допунама Статута Месне заједнице Доња Рача број 8/2025, од 07.04.2025. године;**

**Председник Скупштине општине Рача, Ненад Савковић:** Месна заједница Доња Рача. Да ли има дискутаната? Уколико не, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Предлог усвојен са 15 гласова „ЗА“, није било „против“ и није било „уздржаних“.**

**ТАЧКА 9: Разматрање предлога Одлуке о давању сагласности на Статут о изменама и допунама Статута Месне заједнице Доње Јарушице број 11/2025, од 24.03.2025. године;**

**Председник Скупштине општине Рача, Ненад Савковић:** Месна заједница Доње Јарушице. Отварам расправу. Нема дискутаната. Стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 15 гласова „ЗА“, није било „против“ и није било „уздржаних“.**

**ТАЧКА 10: Разматрање предлога Одлуке о давању сагласности на Статут о изменама и допунама Статута Месне заједнице Ђурђево број 6/2025, од 22.03.2025. године;**

**Председник Скупштине општине Рача, Ненад Савковић:** Месна заједница Ђурђево. Такође, иста ствар. Да ли има пријављених? Нема. Стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 15 гласова „ЗА“, није било „против“ и није било „уздржаних“.**

**ТАЧКА 11: Разматрање предлога Одлуке о давању сагласности на Статут о изменама и допунама Статута Месне заједнице Поповић број 9/2025, од 07.04.2025. године;**

**Председник Скупштине општине Рача, Ненад Савковић:** Месна заједница Поповић. Нема дискутаната. Ко је за усвајање овог предлога? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 12: Разматрање предлога Одлуке о давању сагласности на Статут о изменама и допунама Статута Месне заједнице Сепци број 7/2025, од 23.03.2025. године;**

**Председник Скупштине општине Рача, Ненад Савковић:** Месна заједница Сепци. Нема дискутаната. Ко је за усвајање овог предлога? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 13: Разматрање предлога Одлуке о давању сагласности на Статут о изменама и допунама Статута Месне заједнице Трска број 8/2025, од 01.04.2025. године;**

**Председник Скупштине општине Рача, Ненад Савковић:** Месна заједница Трска. Дискутаната нема пријављених.Ко је за овај предлог? Против? Уздржаних? Нема.

**Председник Скупштине општине Рача, Ненад Савковић:** **Предлог усвојен са 16 гласова „ЗА“, није било „против“ и није било „уздржаних“.**

**ТАЧКА 14: Разматрање предлога Одлуке о давању сагласности на Статут о изменама и допунама Статута Месне заједнице Вишевац број 8/2025, од 12.03.2025. године;**

**Председник Скупштине општине Рача, Ненад Савковић:** И тачка четрнаест што се тиче месних заједница је Месна заједница Вишевац. Нема дискутаната. Ко је за овај предлог? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 15: Разматрање предлога Годишњег програма заштите, уређења и коришћења пољопривредног земљишта за општину Рача, за 2025. годину;**

**Председник Скупштине општине Рача, Ненад Савковић:** Известилац по овој тачки Драгана Прокић.Изволи.

**Известилац, Драгана Прокић:** Добар дан свима. Као и сваке године доносимо значи предлог Годишњег програма заштите, уређења и коришћења пољопривредног земљишта за територију општине Рача и то у складу са чланом 60. Закона о пољопривредном земљишту. Пољопривредним земљиштем у државној својини располаже и управља држава преко министарства. Пољопривредно земљиште у државној својини користи се према годишњем програму који је достављен Вама као предлог са свим задатим табелама. Наведени програм јединица локалне самоуправе је дужна да донесе у складу са поменутим чланом Закона о пољопривредном земљишту. У случају да се не донесе Годишњи програм Министарство пољопривреде има обавезу и може да поднесе Министарству финансија захтев да се обустави трансфер средстава из буџета РС. Тако да је овај програм веома важан. Ради се о пољопривредном земљишту у државној својини. Ми у овом случају радимо то као поверене послове у скалду са задатим параметрима и инструкцијама Министарства пољопривреде и у току године се расписује оглас први други, а може и трећи круг по правилима другог круга.

Ето, толико бих. Не бих да дужим. Добили сте све, имате све табеле задате, мало је овако обиман програм. Али то је то. Ако има неких питања, изволите.

**Председник Скупштине општине Рача, Ненад Савковић:** Хвала. Комисија за статутарна питања, организацију и нормативна акта, Савет за привреду и пољопривреду, Савет за буџет и финансије разматрали су и усвојили овај предлог. Да ли неко жели реч? Бранислав Милутиновић, представник одборничке групе.

**Одборник, Бранислав Милутиновић:** Поштовано председништво, даме и господо одборници, драги грађани. Хтео сам да питам само шта се дешава са земљиштем које је прешло у власништво Републике Србије, а људи су то купили од задруге? Мислим шта се дешава, шта људи могу да ураде конкретно по том питању јер задруга је угашена Милан Живић мислим била је и задруга и Крчмаре Милан Живић? Шта људи у овом случају, мислим….

**Председник Скупштине општине Рача, Ненад Савковић:** Хоћеш да поставиш одборничко питање у смислу правне службе да се нађе на располагању грађанима, претпостављам?

**Одборник, Бранислав Милутиновић:**Ко ће, да ли јавни, да ли стручна служба ја, мене живо занима шта се дешава са њивом коју рецимо имам или неко има разумете, овај, а купио је, а тренутно је у катастру се води пребацили су са Милана Живића на Републику Србију. И шта ће да се деси?

**Председник Скупштине општине Рача, Ненад Савковић:** Па добро. Можемо да упутимо допис Општинској управи или правобранилаштву да проба да буде на располагању.

**Одборник, Бранислав Милутиновић:** Из тог разлога што може да се јави било ко на...Људи имају и куће рецимо на тим парцелама.

**Председник Скупштине општине Рача, Ненад Савковић:** Па да, у принципу пољопривредно земљиште, они су Република. Општина нема право на...

**Одборник, Бранислав Милутиновић:** Сви објекти који су изграђени на пољопривредном земљишту, а нису озакоњени, су невидљиви. Из тог разлога сад било ко да...Прошлог пута је био конкурс на сајту и људи су гледали то на Геосрбији и видели су да, из тог разлога и питају шта они треба конкретно да ураде. Њиве су у њиховом овај власништву, користе их, а тренутно их Министарство пољопривреде и ми избацујемо на оглас да их дамо у закуп.

**Председник Скупштине општине Рача, Ненад Савковић:** У принципу колико сам те разумео ми треба да формулишемо одборничко питање: Како изаћи у сусрет грађанима који имају проблем са земљиштем где је власник Република, а имају изграђене објекте? Ако се слажеш са тим?

**Одборник, Бранислав Милутиновић:** Да, да.

**Председник Скупштине општине Рача, Ненад Савковић:** Добро Бане. Да ли још неко жели реч? Нема дискутаната. Стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 16: Разматрање предлога Оперативног плана за одбрану од поплава за воде II реда на територији општине Рача, за 2025. годину;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта, Савет за буџет и финансије, Савет за привреду и пољопривреду и Савет за урбанизам, стамбено-комуналне делатности и заштиту животне средине разматрали су и усвојили овај предлог. Известилац је Драгана Прокић.

**Известилац, Драгана Прокић:** Поштовани, под тачком 16. предлог Оперативног плана за одбрану од поплава за подручје општине Рача, за 2025. годину. Наведени локални оперативни план израђује се у складу са Законом о водама и то је регулисано чланом 54. и 55. Законом о водама је регулисано да се овај локални оперативни план на нивоу јединице локалне самоуправе доноси по доношењу и израђивању оперативног плана одбране од поплава наредбом Владе Републике Србије за 2025. годину што подразумева да када Република донесе свој план за воде првог реда ми смо у обавези да после тога доносимо и локални план за текућу годину за водотокове другог реда. Наведени план се ради тачно по задатим параметрима и табелама. Опширан је веома зато што се преплиће и други закон, Закон о ванредним ситуацијама и у поступку доношења плана прибавља се мишљење надлежног водопривредног предузећа тако да је пре, на нацрт Оперативног плана одбране од поплава, израђеног од стране Општинске управе у поступку доношења локалног оперативног плана прибављено мишљење надлежног водопривредног предузећа „Србијаводе“ радна јединица Ћуприја, Водопривредни центар „Морава“ Ниш, под бројем 3478/1 од 04.04.2025. године. Ако има неких питања изволите.

**Председник Скупштине општине Рача, Ненад Савковић:** Захваљујем се. Отварам расправу. Да ли има пријављених за реч? Уколико нема, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 17: Разматрање предлога Одлуке о давању сагласности на другу измену Посебног програма коришћења субвенција из буџета општине Рача, за 2025. годину, Јавног комуналног предузећа „Рача“, Рача, број 118, од 30.04.2025. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Отварам расправу пошто известилац по овој тачки из Jавног комуналног предузећа није се појавио. Да ли неко жели реч? Изволи, Бранислав Милутиновић.

**Одборник, Бранислав Милутиновић:** Поштовано председништво, даме и господо одборници. Ја не видим какав је проблем да Јавно комунално предузеће чији смо ми оснивач пошаље некога овде и да нам у пар реченица каже шта им је потребно и за шта ми дајемо одређене субвенције. Ја сам увек био за то да се Јавно комунално предузеће максимално помогне из разлога што смо га ми основали, из разлога што запошљава одређени број људи који од тога живе. Али прошлог пута на једном нашем састанку смо имали такође примедбу да један део овај поверених послова Јавном комуналном предузећу се не одрађује на задовољство грађана. Главна улица је била зарасла у коров. Јуче је шишана зато што сам ја прекључе на Савету за буџет и финансије питао директора зашто то није одрадио. Јер на примедбу већника Домановића да је паркић тамо где деца проводе највише времена зарасо у репушину, они су рекли да ће то да среде и средили су, да то није уговорено да то мора да платимо налогом који ће да да комунални инспектор. Ја причам ово због записника и због грађана. Председник је малочас рекао да ће Рача врло брзо ући у посао где ће се мењати сва водоводна и канализациона мрежа, значи биће у хаосу раскопана, биће ту разноразних проблема али сада у оваквом стању каква је Рача сада може да буде уређена, очишћена и главна улица пошишана. Да то личи на нешто, јесте стара, биће ту и нових улица после биће нова мрежа, али овај ја стварно не могу да верујем да нико из Јавно комуналног предузећа без обзира колио их ми година уназад помажемо. Председниче и Ви сте давали и Председник садашњи такође субвенције да колико толико стану на ноге. Имају нове машине. Ја морам да похвалим оно што су делимично одрадили, Сипић и Мирашевац, део Мирашевца. Остала села, значи имамо и ове како се зове за шишање банкина. То људи виде, гледају, значи хвале где је добро, критикују где је лоше. Ја не знам ко је сада задужен Председниче, чуо сам да сад овај игралиште Карађорђево, рекли сте да су већ један. Видео сам јуче да су то средили. Чујем да им је тај трактор за шишање тамо црко им је анасер па ако то можете да то не кукају, да ето ми као немамо пара. Пара има, биће, Председник ће то да реализује тако да. Оно што је лепо треба похвалити, али мислим да су ипак морали да дођу овде и да нас на неки начин испоштују.

**Председник Скупштине општине Рача, Ненад Савковић:** Слажем се. Хвала Бане. И ја бих се надовезао као одборник и Председник Скупштине на ову тачку и ово што је Бане испричао. Мислим да је неозбиљно да не дође, највише је питања одборника овде која дођу до мене јесте да сви представљате уједно и месне заједнице одакле сте дошли. Како те машине раде, где раде, којим данима раде, да ли ми можемо да добијемо неки план и програм, уопште пословања везано за механизацију. Нешто што ја желим да кажем овде јесте да је ту сада још увек неки грејс период где они плаћају само неку камату, не рате. Доћи ће на наплату и те рате. Уколико те машине не раде ја не знам како они мисле да функционишу и да остваре приход за рате, а камоли за њихове плате и за остале ствари које се односе на механизацију и уопште на рад предузећа. Ја бих замолио кроз ову Скупштину да Јавно комунално предузеће достави овде мени, а ја Вама план рада и у будућем периоду по месним заједницама да чисто видимо о чему се ради. Оваквим својим радом ја мислим да ће они да направе проблем и себи и уопштено локалној самоуправи уколико не привређују и не оспособе се да зараде бар за рату тих механизација. Па и приватно су људи заинтересовани, морају да буду присутни на тржишту, морају да се јављају да раде, да видимо шта се дешава. Не може ни општина да их исфинансира све. Овај начин и јесте био да се они подигну на неки виши ниво и да зарађују себи плате, а они неће да зараде отприлике ни за механизацију колико ја видим. Да ли још неко жели реч? Уколико не, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 16 гласова „ЗА“, није било „против“ и није било „уздржаних“.**

**ТАЧКА 18: Разматрање Извештаја о раду Месне заједнице Бошњане за 2024. годину.**

**Председник Скупштине општине Рача, Ненад Савковић:** Отварам расправу. Да ли има пријављених за реч? Светлана Обрадовић одборница жели реч. Изолите.

**Одборница, Светлана Обрадовић:** Добар дан свима. Обзиром да сам ја подносилац овог захтева ја сам онда дужна и да образложим из ког разлога тражим да се не прихвати Извештај о раду МЗ Бошњане. Извештај о раду изгласава збор грађана који није одржан и самим тим бих Вас замолила да не прихватите Извештај о раду МЗ Бошњане. Уз пут желим да кажем да уједно, да би ушло у записник, то да је Савет месне заједнице Бошњане заиста тотално нефункционалан. Председник Савета није кооперативан, чак и саботира све што покушамо да урадимо и што покуша да уради општина па је из разлога тог Председник општине сам доноси неке одлуке и покушава да помогне да урадимо оно што смо планирали у селу, док Председник Месне заједнице чак и то покушава да саботира на све могуће начине. Још један разлог је и то, што желим да уђе у записник, да се састаници Савета Месне заједнице не одржавају у прописаном року по Статуту у периоду од три месеца. Оржавају се на шест, седам месеци. Нико више и не зна када се одржавају. И то су разлози због којих Вас позивам да не подржите и не изгласате Извештај о раду МЗ Бошњане. Хвала.

**Председник Скупштине општине Рача, Ненад Савковић:** Хвала Светлани Обрадовић. Настављамо дискусију по овиј тачки. Да ли још неко жели реч? Уколико не, закључујем расправу и стављам на гласање Извештај о раду Месне заједнице Бошњане за 2024. годину. Ко је за то да тај Извештај буде усвојен? Ко је против? Уздржаних?

**Председник Скупштине општине Рача, Ненад Савковић:** **Констатујем да „ЗА“ није гласао ни један одборник, 15 одборника је гласало „против“ и није било „уздржаних“.**

**ТАЧКА 19: Разно.**

**Председник Скупштине општине Рача, Ненад Савковић:** Уједно и последња. Да ли неко жели реч поводом ове тачке дневног реда? Уколико нема дискутаната, затварам 17. седницу, 11:15. Хвала свим одборницима.

**СКУПШТИНА ОПШТИНЕ РАЧА**

**СЕКРЕТАР ПРЕДСЕДНИК**

**СКУПШТИНЕ ОПШТИНЕ РАЧА СКУПШТИНЕ ОПШТИНЕ РАЧА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Марија Стевановић Ненад Савковић**